مدرسة المشاغبين

مدرسة المشاغبين مسرحيه مصريه مشهوره اتعرضت اول مره فى 20 اكتوبر سنة 1971 , و بتتكلم عن  البوظان اللى ف المدارس بطريقه كوميديه . المسرحيه نجحت اوى و بتعتبر سبب شهره ممثلين زى سهير البابلى و عادل امام و سعيد صالح و يونس شلبى و احمد زكى  و هادى الجيار و حسن مصطفى  و عبدالله فرغلى و نظيم شعراوى ، كتبها الكاتب المسرحى على سالم  عن To Sir With Love .

 حكاية مدرسة المشاغبين 
فصل فيه طلبه مشاغبين و تدرس لهم مدرسه  تعرف تتعامل معاهم و تحاول تهذيبهم.

 مؤلف 
 على سالم  عن To Sir With Love تأليف   المدرس  المؤلف   Eustace Edward Ricardo Braithwaite  اللى اتنشرت سنة 1959 و اتعملت فيلم  سنة 1967

 مخرج 
 جلال الشرقاوى

 تمثيل 

1- عادل امام " بهجت الأباصيرى " : القائد بتاع الفصل و زعيم الشله ، مع إنه بيلاقى نفسه ف احيان كتيره زعيم أونطه ، عنده كاريزما و بيأثر تأثير جامد ع اللى معاه ف المدرسه ، أبوه من اغنا الناس ف اسكندريه صاحب سلسله اجزخانات معروفه ، و عاوزه يتخرج من المدرسه و يدخل كلية الصيدله و يمسك إدارة الأجزخانات بتاعة العيله او من كلية التجاره و يمسك محلات البقاله  ، بس بهجت مش نافع ف التعليم . اللى لعب الدور دا عادل امام .

2-سعيد صالح " مرسى الزناتى " : صاحب بهجت و دراعه اليمين  ، بس نسوانجى و قليل الادب ، يعنى لا حيا يلجمه ولا أخلاق تردعه ، دايمن ينط علا مدرسة البنات اللى جنب مدرستهم و بيدى البنات دروس خصوصيه زى ما بيقول.  ابوه كمان زى ابو بهجت غنى و عنده املاك و عمارات و عربيات ، و عايزه يسيب المدرسه والتعليم و يساعده فى شغله بس مرسى مش راضى

3-يونس شلبى " منصور ابن الناظر "  صحيح هوه ابن الناظر ، لكنه علاطول مع اصحابه و ف صف اصحابه اللى مجننين ابوه الناظر ، محدش بيفهم هو عايز يقول ايه ف اغلب الاوقات و علاطول زى ما بيقولو عليه  مابيجمعش . اللى لعب الدور دا يونس شلبى .

4-احمد زكى "احمد" ولد مؤدب و متفوق و فقير بعكس كل زمايله اللى فاشلين واغنيا ، 
يتيم ابوه ميت و امه خياطه بتصرف علا تعليمه . شاعر و بيبيع شعره للى بيحبو عشان الفلوس بس مع كدا عنده مشكله فى مادة العربى عشان الكلام اللى فيه مكلكع و معقد ع الفاضى .عشان كدا بيسقط ف الامتحانات .

5-هادى الجيار  "لطفى" , غاوى غنا و شاطر ف المزيكا و بيعزف جيتار .

6-حسن مصطفى  " الناظر عبد المعطى"  اللى بيعانى من الولاد اللى عنده ف المدرسه و مش عارف يتعامل معاهم و بيعانى من تصرفات ابنه العجيبه كمان.

7-سهير البابلى  " المدرسه الانسه عفت" مدرسه المنطق و الفلسفه الجديده اللى بعتتها الوزاره للمدرسه بيعجب بيها الولاد كلهم و بيذاكرو و بيجتهدو و بينجحو مخصوص عشانها

8-عبدالله فرغلى المدرس "علام الملوانى". مدرس ساذج و بيتهزأ

9-نظيم شعراوى "مراد الاباصيرى" ابو بهجت الاباصيرى

 اغانى
 اهلن و سهلن شرفتى

 مزيكه 
مزيكة المسرحيه من تأليف سيد مكاوى، و كمان اُستخدمت مزيكة (Ritual Fire Dance) رقصة النار الشعائريه لمانويل دى فايا ف واحد من مشاهد المسرحيه، و هو مشهد محاصرة الطلبه لأبله عفت.

 لينكات برانيه 
 يوتيوب اغنيه
https://m.youtube.com/watch?v=qAQ7w1yqTzY

 يوتيوب اسئله
https://m.youtube.com/watch?v=A461XgvOba4

 مصادر 
السينما.كوم
https://elcinema.com/work/1010107/



تصنيف:مسرحيات مصريه